作者:朱雍
標題:梅花引
內容:梅亭別。梅亭別。梅亭回首都如雪。粉融融。月濛濛。月上小車，歸去小樓空。當時曾傅新妝薄。而今一任花零落。朝隨風。朝隨風。竹外孤根，猶與幽徑通。長相憶。無訊息。庾嶺沈沈雲暗碧。玉痕驚。對離情。無奈水遙天闊、隔瓊城。年來素袂香不滅。此心無限憑誰說。夜綿綿。路漫漫。愁聽枕前，吹徹笛聲寒。